מספר פנימי: 479460
הכנסת התשע-עשרה

יוזמים:      חברי הכנסת	שלי יחימוביץ'
					משה מזרחי
					משה גפני
					מאיר שטרית
					דב חנין
	
				פ/1205/19			

הצעת חוק שקיפות וגילוי שומות מס, התשע"ג–2013

מטרה	1.	חוק זה מטרתו לחייב חברות ציבוריות לפרסם לציבור הרחב את שומות המס הסופיות שנקבעו להן על ידי רשות המיסים; שומות המס ידווחו לרשות לניירות ערך ויפורסמו ברבים.	
הגדרות	2.	בחוק זה –	
		"חברה ציבורית" – כהגדרתה בחוק החברות, התשנ"ט–1999;	
		"הרשות לניירות ערך" –  כמשמעותה בחוק ניירות ערך, התשכ"ח–1968 (להלן – חוק ניירות ערך);	
		"הפקודה" – פקודת מס הכנסה;	
		"שומת מס הכנסה סופית" – שומה סופית שנקבעה על פי אחד מאלה, לפי המאוחר:	
			(1)	שומה לפי סעיף 145 לפקודה;	
			(2)	שומה לפי סעיף 145א2 לפקודה;	
			(3)	שומה לפי סעיף 147 לפקודה;	
			(4)	שומה לפי סעיף 152 לפקודה;  	
			(5)	שומה לפי סעיף 156 לפקודה.	
		"דיווח" –  מסירת פרטים בדבר שומת מס הכנסה סופית לרשות לניירות ערך ולבורסה לשם פרסומם.	
חובת דיווח שומת מס הכנסה	3.	(א)	נקבעה שומת מס הכנסה סופית לחברה ציבורית ששולמה במלואה, תמסור החברה דיווח על השומה.	
		(ב)	התקבלה שומת מס הכנסה סופית בחברה ציבורית ושולמה חלקה או  מקצתה, תמסור החברה דיווח בגין החלק אשר שולם בפועל.	
		(ג)	שר האוצר יקבע, לאחר התייעצות עם הרשות לניירות ערך ובאישור ועדת הכספים של הכנסת, הוראות לעניין  הפרטים שיש לכלול בדיווח, לרבות שיעור המס החל על הכנסתה של החברה בשנות המס הנדונות, הכנסות הנתונות לשיעור מס שונה מהשיעור הקבוע בסעיף 126 לפקודה, סכומי המס ששולמו והסכמים או החלטות בהשגה לפי סעיף 152 לפקודה.	
מועד חובת הדיווח	4.	דיווח פרטי שומות המס הסופיות ייעשה לא יאוחר משלושים ימים מיום שנעשתה השומה לסופית.	
עונשין	5.	(א)	העובר על הוראות חוק זה, דינו – קנס 250,000 שקלים חדשים.	
		(ב)	נוסף על העונש הקבוע בסעיף קטן (א), רשאית הרשות לניירות ערך להטיל על חברה ציבורית עיצום כספי בהתאם להוראות פרק ח'3 לחוק ניירות ערך, בשינויים המחויבים.	
דברי הסבר
כיום קיימת לחברה ציבורית החובה להגיש שני דוחות על הכנסותיה, הוצאותיה ורווחיה. דוח אחד מוגש לרשות המיסים אשר מחליטה על גובה שומת המס לאותה שנת מס בהסתמך על הנתונים שדווחו לה, ואילו דוח נוסף מוגש לרשות לניירות ערך אשר מעמידה אותו לרשות בעלי המניות ומפרסמת אותו לכלל הציבור. בשל הפרדה זו, אין זהות מוחלטת בין הנתונים המופיעים בשני הדוחות ולפיכך התפתחה מציאות לפיה חברות ציבוריות רבות מציגות דוחות שונים בפני שני גופי פיקוח שונים, משום שהדוח אותו מגישה חברה ציבורית לידי רשויות המס הוא דוח חסוי אשר נתוניו אינם מפורסמים ואילו הדוח אותו מגישה חברה ציבורית לציבור המשקיעים ולכלל הציבור הינו דוח גלוי אשר נתוניו מפורסמים.
במדינות רבות בעולם קבע המחוקק כי חברה ציבורית תפיק ותגיש דוח אחד בלבד הן לרשויות המס והן לכלל המשקיעים והציבור הרחב, וזאת על מנת ליצור תמונת מצב מהימנה ומדויקת ככל האפשר באשר למצבה הפיננסי של החברה.
מטרתה של הצעת חוק זו היא להביא לחשיפתן של שומות המס אשר נקבעו לחברות ציבוריות ואשר שולמו על ידן, בניסיון להביא לחשיפת חוסנן הכלכלי של חברות ציבוריות בפני ציבור המשקיעים וכלל הציבור. פרסום שומות המס של חברות ציבוריות נועד להגביר את השקיפות ולהביא לחשיפת מידע חיוני ומהותי באשר לחוסנן הכלכלי של חברות ציבוריות בפני המשקיעים וכלל הציבור.
חשיפת שומות המס תאפשר למשקיעים ולציבור כולו לעקוב ולפקח בצורה טובה יותר על פעילותה וחוסנה הכלכלי של החברה הציבורית. 
---------------------------------
הוגשה ליו"ר הכנסת והסגנים
והונחה על שולחן הכנסת ביום
ד' בסיוון התשע"ג – 13.5.13